秋雷
作者：梅堯臣
朝代：宋

paragraphs: 春雷不發蟄，秋雷不收聲。
向無一日雨，今無一日晴。
昨夕玉女笑，閃閃揚目睛。
雷公與雨師，自取號令明。
舒慘由上天，誕妄推五行。
日月不粒食，安問下土耕。
雖然屋瓦爛，還有地菌生。
損彼以益此，誰能較人情。
堯時不無水，用禹水乃平。
黎民思堯仁，往往見於羹。
猶吾大君意，星火立水衡。
水衡雖努力，豈將雷雨爭。